text: Sydbank-røver fanget i Aalborg
  10 februar 2011 kl. 12.42
  En af de mænd, som den 24. januar slog til mod en bank i Padborg, er nu blevet anholdt i Aalborg.
  Politiet i Aabenraa måtte køre et godt stykke uden for politikredsen for at anholde den ene af de røvere, som slog til mod Sydbank i Padborg den 24. januar.
  De kørte hele vejen til Aalborg, hvor de kunne anholde den ene af de to røvere - en 20-årig mand. 
  Det var kort før klokken halv tolv den 24. januar i år, at to maskerede mænd slog til mod Sydbank i Padborg.
  Et røveri, som ikke var så gennemtænkt. Filialen i Padborg er nemlig slet ingen bank, men et vekselkontor for lastbilchauffører, så røverne fik intet udbytte med sig.
  Manden bliver fremstillet i grundlovsforhør her til eftermiddag.
  